**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење овог закона садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања.

**II. Разлози за доношење Закона и објашњење основних правних института и појединачних решења**

Полазећи од статистичких података о просечној заради и висини пензија у Републици Србији, високих иницијалних трошкова штампе и дистрибуције рачуна и несразмерно високих трошкова код покретања поступка наплате ненаплаћених потраживања , са једне стране, потребе обезбеђења услова за несметано обављање основне делатности јавних медијских сервис, са друге стране, као најцелисходније предложено је решење да се у наредном периоду од 1. јануара 2023. године до 31. децембра 2023. године јавни медијски сервиси делимично финансирају из буџета Републике Србије, а делимично из таксе за јавне медијске сервисе, која би се наплаћивала преко рачуна за утрошену електричну енергију, који обезбеђује високи степен наплате таксе.

Предложеном изменом Закона привремено се продужaва, у наведеном периоду, уређивање начина финансирања основне делатности јавног медијског сервиса, с циљем отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

Средства по основу таксе за јавни медијски сервис и буџетска средства, њихов укупан износ и сразмера утврђују се у функцији обезбеђења стабилног система финансирања основне делатности јавних медијских сервиса, њихове уређивачке независности и институционалне аутономије, истовремено водећи рачуна о економском амбијенту и економској снази обвезника.

**III. Финансијска средства потребна за спровођење Закона**

За спровођење овог закона обезбеђена су у буџету Републике Србије за 2023. годину средства за редовно финансирање основне делатности јавних медијских сервиса у износу од 900.000.000,00 динара.

**IV. Разлози за доношење закона по хитном поступку**

Предлаже се доношење овог закона по хитном поступку због потребе отклањања околности које би могле да доведу у питање рад јавних медијских сервиса и обављања њихове основне делатности, која је у функцији остваривања јавног интереса.

**V. Разлози због којих се предлаже да акт ступи на снагу пре осмог дана од дана објављивања у ,,Службеном гласнику Републике Србије”**

Предложеним законом предвиђено је да закон ступа на снагу наредног дана од дана објављивања у „Службеном гласнику Републике Србије” имајући у виду да потребу отклањања негативних последица које би се могле јавити у раду јавних медијских сервиса које је фунцији остваривања јавног интереса.